CELEX: 62018TN0755
Language: el
Date: 2018-12-22 00:00:00
Title: Υπόθεση T-755/18: Προσφυγή της 22ας Δεκεμβρίου 2018 — FL Brüterei M-V κ.λπ. κατά Επιτροπής

11.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/65
            
         
      Προσφυγή της 22ας Δεκεμβρίου 2018 — FL Brüterei M-V κ.λπ. κατά Επιτροπής
      (Υπόθεση T-755/18)
      (2019/C 93/86)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσες-ενάγουσες: FL Brüterei M-V GmbH (Finkenthal, Γερμανία), Erdegut GmbH (Finkenthal), Ökofarm Groß Markow GmbH (Lelkendorf, Γερμανία) (εκπρόσωπος: H. Schmidt, δικηγόρος)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Οι προσφεύγουσες-ενάγουσες ζητούν από το Γενικό Δικαστήριο:
      
                  —
               
               
                  να ακυρώσει το άρθρο 1, παράγραφος 4, του εκτελεστικού κανονισμού (ΕΕ) 2018/1584 (1) της Επιτροπής, της 22ας Οκτωβρίου 2018, με ημερομηνία δημοσιεύσεως στην Επίσημη Εφημερίδα της Ευρωπαϊκής Ένωσης την 23η Οκτωβρίου 2018, αριθμός L 264/1, το οποίο τροποποιεί τον κανονισμό (ΕΚ) 889/2008 (2) ως εξής: «στο άρθρο 42 στοιχείο β', η ημερομηνία “31η Δεκεμβρίου 2018” αντικαθίσταται από την ημερομηνία “31η Δεκεμβρίου 2020”»·
               
            
                  —
               
               
                  να υποχρεώσει την καθής-εναγομένη να καταβάλει στην FL Brüterei M-V GmbH το ποσό των 2 469 503,44 ευρώ πλέον τόκων υπερημερίας από την ημερομηνία επιδόσεως της αγωγής-προσφυγής, με ετήσιο επιτόκιο ύψους οκτώ ποσοστιαίων μονάδων υπολογιζόμενο με αφετηρία το βασικό επιτόκιο της Ευρωπαϊκής Κεντρικής Τράπεζας· καθώς και
               
            
                  —
               
               
                  να αναγνωρίσει ότι η καθής-εναγομένη υποχρεούται να αποκαταστήσει όλες τις περαιτέρω ζημίες που υφίστανται οι προσφεύγουσες-ενάγουσες, διότι η Επιτροπή με τον εκτελεστικό κανονισμό (ΕΕ) 2018/1584 θέσπισε νέα διετή εξαίρεση βάσει της οποίας όταν «δεν υπάρχει διαθεσιμότητα» βιολογικών νεοσσών επιτρέπεται να εισαχθούν σε μονάδα βιολογικής εκτροφής πουλάδων συμβατικοί νεοσσοί, χωρίς να «περιορί[σει] στο ελάχιστο» απαιτούμενο όριο την εξαίρεση αυτή –ως όφειλε κατά το άρθρο 22, παράγραφος 2, του κανονισμού (ΕΚ) 834/2007 (3)– προκειμένου η εφαρμογή της εξαιρέσεως αυτής να τελεί υπό την προϋπόθεση ότι κανένα εκκολαπτήριο σε ακτίνα 700 χιλιομέτρων από τη θέση της μονάδας εκτροφής πουλάδων δεν διαθέτει βιολογικούς νεοσσούς και ότι η έλλειψη διαθεσιμότητας βιολογικών νεοσσών αποδεικνύεται αφότου αποβεί άκαρπη η σχετική παραγγελία σε τρία εκκολαπτήρια γνωστά ως προμηθευτές βιολογικών νεοσσών και όχι μετά την επικοινωνία με εκκολαπτήρια τα οποία είναι γνωστό ότι δεν διαθέτουν βιολογικούς νεοσσούς.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής τους, οι προσφεύγουσες-ενάγουσες προβάλλουν τρεις λόγους.
      
                  1.
               
               
                  Πρώτος λόγος: ακυρότητα της κανονιστικής πράξεως
                  
                              —
                           
                           
                              Στο πλαίσιο του πρώτου λόγου, υποστηρίζεται ότι η καθής-εναγομένη παρέβη την υποχρέωσή της να περιορίσει στο ελάχιστο τις εξαιρέσεις από τον κανόνα που θεσπίζεται με το άρθρο 14, παράγραφος 1, στοιχείο α', του κανονισμού (ΕΚ) 834/2007, βάσει του οποίου νεαρά ζώα που προορίζονται για βιολογική εκτροφή πρέπει να γεννιούνται και να εκτρέφονται σε βιολογικές εκμεταλλεύσεις.
                           
                        
                              —
                           
                           
                              Συναφώς, υποστηρίζεται ότι η παράταση της εξαιρέσεως για δύο έτη δεν ανταποκρίνεται στους όρους του άρθρου 22 του κανονισμού (ΕΚ) 834/2007, ήτοι στον κανόνα ότι οι εξαιρέσεις θα πρέπει να περιορίζονται στο ελάχιστο. Κατά τις προσφεύγουσες-ενάγουσες, η έλλειψη ποιοτικών όρων και περιορισμών θα μπορούσε να καταστήσει δυνατή μια καταχρηστική πρακτική, όπως αυτή που η καθής-εναγομένη διαπίστωσε στο Βασίλειο των Κάτω Χωρών.
                           
                        
            
                  2.
               
               
                  Δεύτερος λόγος: ευθύνη βάσει του άρθρου 340, παράγραφος 2, ΣΛΕΕ λόγω παραβάσεως τελεσθείσας από τη Διοίκηση
                  
                              —
                           
                           
                              Στο πλαίσιο του δεύτερου λόγου, υποστηρίζεται ότι η καθής-εναγομένη παρέλειψε να επιβάλει την τήρηση των διατάξεων του άρθρου 42, στοιχείο β', του κανονισμού (ΕΚ) 889/2008 στις Κάτω Χώρες.
                           
                        
                              —
                           
                           
                              Συναφώς, υποστηρίζεται ότι οι προσφεύγουσες-ενάγουσες υφίστανται απώλεια εσόδων εξαιτίας της παράνομης συμπεριφοράς της καθής-εναγομένης, καθώς η τελευταία δεν υποχρεώνει τις ολλανδικές αρχές σε συμμόρφωση όσον αφορά τη χρήση βιολογικών νεοσσών στη βιολογική εκτροφή πουλάδων.
                           
                        
            
                  3.
               
               
                  Τρίτος λόγος: ευθύνη για παράνομη άσκηση εκτελεστικών αρμοδιοτήτων
                  Στο πλαίσιο του τρίτου λόγου, υποστηρίζεται ότι με τη θέσπιση νέας εξαιρέσεως, η οποία υπόκειται μόνο σε χρονικό περιορισμό και όχι σε ποιοτικούς όρους και απαιτήσεις, η καθής-εναγομένη παρέβη τις διατάξεις του άρθρου 22 του κανονισμού (ΕΚ) 834/2007 και ενήργησε καθ’ υπέρβαση εξουσίας.
               
            
         (1)  Εκτελεστικός κανονισμός (ΕΕ) 2018/1584 της Επιτροπής, της 22ας Οκτωβρίου 2018, για την τροποποίηση του κανονισμού (ΕΚ) αριθ. 889/2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (ΕΕ L 264 της 23.10.2018, σ. 1).
      
         (2)  Κανονισμός (ΕΚ) 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (ΕΕ L 250 της 18.9.2008, σ. 1).
      
         (3)  Κανονισμός (ΕΚ) 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (ΕΕ L 189 της 20.7.2007, σ. 1).